पाएं अपने शहर की ताज़ा ख़बरें और फ्री ई-पेपरडाउनलोड करें
लॉकडाउन के बावजूद अप्रैल में कोरोना संक्रमण की ऐसी रफ्तार रही कि कई रिकॉर्ड टूट गए। अप्रैल के 30 दिन में ही 9 हजार 368 संक्रमित मिले। जिसमें बालोद ब्लॉक के 1956, डौंडी के 2119, डौंडीलोहारा के 1195, गुरूर के 1562, गुंडरदेही ब्लॉक के 2489 शामिल है। मार्च की तुलना में अप्रैल में 14 गुना ज्यादा संक्रमित मिले। मार्च के 31 दिनों में 634 संक्रमित मिले थे। वहीं अप्रैल में 146 संक्रमितों की मौत हुई है। जो मार्च से 136 ज्यादा है। मार्च में 10 की मौत हुई थी।
वहीं 14 मई 2020 से 30 अप्रैल 2021 तक 19 हजार 925 संक्रमित मिलने की पुष्टि स्वास्थ्य विभाग ने की है। स्वास्थ्य विभाग के अनुसार मई 2020 से मार्च 2021 तक 10557 संक्रमित मिले थे।29 अगस्त 2020 से 31 मार्च 2021 तक यानी 215 दिन में 124 संक्रमितों की मौत होने की पुष्टि स्वास्थ्य विभाग ने की थी। वर्तमान में सभी ब्लॉक संवेदनशील बना हुआ है। विभाग के अनुसार जिनकी मौत हो रही है, उनमें 90 प्रतिशत से ज्यादा संक्रमित ऐसे थे, जिन्हें सांस लेने में तकलीफ के बाद भर्ती कराया गया था।
कोरोना का मंथली ऑडिट: अप्रैल के 30 दिन में 9368 संक्रमित, 146 की मौत, जबकि मार्च के 31 दिन में 634 संक्रमित मिले थे, 10 की मौत हुई थी
जिला लॉक पर नहीं टूट रही है संक्रमण की चेन
कोरोना संक्रमण का चेन टूट नहीं पा रहा है, जबकि लॉकडाउन लगा है। रोजाना 300 से ज्यादा केस मिल रहे है। जिसे विभागीय अफसर भी स्वीकार कर रहे है। ऐसे में लोगों से अपील की जा रही है कि लक्षण दिखने पर तत्काल कोरोना जांच कराएं। देरी न करें, ऐसी स्थिति में संक्रमितों के संपर्क में आने वालों की संख्या बढ़ती जाती है। जिसका परिणाम यह होता है कि ज्यादा लोग कोरोना की चपेट में आ जाते है। सांस लेने में तकलीफ के बाद मरीज कोविड अस्पताल में भर्ती हो रहे है। अधिकांश को ऑक्सीजन सपोर्ट की जरूरत है। प्रबंधन भी लोगों की जान बचाने में लगे हुए हैं।
मौत इसलिए ज्यादा
क्योंकि पहली लहर की तुलना में दूसरी लहर में कोरोना वायरस ज्यादा खतरनाक है। फेफड़ों को जल्दी संक्रमित कर रहा है। जिसके कारण संक्रमितों को सांस लेने में तकलीफ हो रही है और ऑक्सीजन लेवल डाउन होने से मौतें हो रही है।
संक्रमित इसलिए ज्यादा
क्योंकि संक्रमितों के संपर्क में आने वाले ज्यादा है, ट्रेसिंग के दौरान कोई जानकारी सही बता रहा तो कोई छिपा रहा। लक्षण के बाद भी लोग मेडिकल स्टोर्स के दवाई के भरोसे है, जांच कराने में देरी कर रहे है। इस दौरान संक्रमण की चपेट में कई लोग आ रहे है।
कोविड अस्पताल में 8 संक्रमितों की थम गई सांसें
बालोद के कोविड व दल्लीराजहरा के शहीद अस्पताल में कोरोना से जिले 8 संक्रमितों की मौत होने की पुष्टि राज्य स्वास्थ्य विभाग ने की है। सभी को सांस लेने में तकलीफ के बाद भर्ती कराया गया था। सभी की मौत गुरुवार, शुक्रवार को 24 घंटे के अंदर होने की पुष्टि स्वास्थ्य विभाग ने की है। सांस लेने में तकलीफ के बाद डौंडी ब्लॉक के कुसुमकसा के 35 वर्षीय युवक की मौत शहीद हॉस्पिटल दल्लीराजहरा में हुई। यहीं डौंडीलोहारा ब्लॉक के एक गांव के 52 वर्षीय पुरूष, डौंडी ब्लॉक के एक गांव की 38 वर्षीय संक्रमित महिला ने दम तोड़ा।
दोनों को कोरोना के अलावा अन्य बीमारियां नहीं थी। बालोद कोविड अस्पताल में रायपुरा डौंडीलोहारा की 60 वर्षीय महिला, साजा गुंडरदेही के 45 वर्षीय युवक, नवागांव गुंडरदेही के 63 वर्षीय, खपरी डौंडीलोहारा के 55 वर्षीय पुरूष, राहुद गुंडरदेही के 45 वर्षीय युवक की मौत हुई। स्वास्थ्य विभाग के अनुसार 5 संक्रमितों की मौत की वजह कोरोना के चलते सांस लेने में तकलीफ, बुखार रही। इन्हें अन्य बीमारियां नहीं थी। जबकि 2 संक्रमित डायबिटीज व एक हाइपरटेंशन से भी जूझ रहे थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn